[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.10.2009

COM(2009) 573 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

27η ετήσια έκθεση σχετικά με τις δραστηριότητες της Κοινότητας στον τομέα του αντιντάμπινγκ, των αντεπιδοτήσεων και των μέτρων διασφάλισης (2008) [SEC(2009)1413]

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

27η ετήσια έκθεση σχετικά με τις δραστηριότητες της Κοινότητας στον τομέα του αντιντάμπινγκ, των αντεπιδοτήσεων και των μέτρων διασφάλισης(2008)

ΕΙΣΑΓΩΓΗ

Η παρούσα έκθεση για το 2008 υποβάλλεται στο Ευρωπαϊκό Κοινοβούλιο σε συνέχεια του ψηφίσματός του, της 16ης Δεκεμβρίου 1981, σχετικά με τις δραστηριότητες της Κοινότητας κατά του ντάμπινγκ, καθώς και σε συνέχεια της έκθεσης της επιτροπής του Ευρωπαϊκού Κοινοβουλίου για τη βιομηχανία, το εξωτερικό εμπόριο, την έρευνα και την ενέργεια.

Η παρούσα συνοπτική έκθεση παρέχει επισκόπηση των σημαντικότερων σταθμών κατά το 2008, και συμπληρώνεται, όπως και τα προηγούμενα έτη, από αναλυτικότερο έγγραφο εργασίας των υπηρεσιών της Επιτροπής και από λεπτομερέστερα παραρτήματα. Στην παρούσα έκθεση ακολουθείται η ίδια γενική δομή του εγγράφου εργασίας, συμπεριλαμβανομένων όλων των επικεφαλίδων, ώστε να είναι ευκολότερη η παραπομπή σε πιο εμπεριστατωμένες πληροφορίες.

Η παρούσα έκθεση και το πλήρες έγγραφο εργασίας διατίθενται επίσης στο κοινό στη διεύθυνση διαδικτύου: http://ec.europa.eu/trade/issues/respectrules/anti_dumping/legis/index_en.htm

1. ΕΠΙΣΚΟΠΗΣΗ ΤΗΣ ΝΟΜΟΘΕΣΙΑΣ

Οι έρευνες αντιντάμπινγκ (ΑΝ), αντεπιδοτήσεων (ΑΕ) και μέτρων διασφάλισης (ΜΔ) διενεργούνται σύμφωνα με τους βασικούς κανονισμούς του Συμβουλίου. Επισκόπηση της ισχύουσας νομοθεσίας παρέχεται στο έγγραφο εργασίας. Τα βασικά κείμενα αντιντάμπινγκ και αντεπιδοτήσεων καλούνται στο εξής «βασικός(-οί) κανονισμός(-οί)».

2. ΒΑΣΙΚΕΣ ΕΝΝΟΙΕΣ

Στο κεφάλαιο 2 του εγγράφου εργασίας παρέχεται επισκόπηση της ορολογίας και των διαδικασιών που χρησιμοποιούνται στις έρευνες για τα μέσα εμπορικής άμυνας.

3. ΕΠΑΝΕΞΕΤΑΣΗ ΤΩΝ ΜΕΣΩΝ ΕΜΠΟΡΙΚΗΣ ΑΜΥΝΑΣ (ΜΕΑ) – ΕΝΑΡΞΗ ΤΟΥ ΧΡΟΝΟΥ ΠΡΟΒΛΗΜΑΤΙΣΜΟΥ

Στην αρχή του 2008 o επίτροπος εμπορίου αποφάσισε ότι χρειαζόταν περισσότερος χρόνος προβληματισμού για να καταστεί δυνατή η σύγκλιση των απόψεων σχετικά με τη μελλοντική πορεία της επανεξέτασης των μέσων εμπορικής άμυνας («διαδικασία της Πράσινης Βίβλου»). Μια σημαντική προϋπόθεση για τη βελτίωση της λειτουργίας του συστήματος εμπορικής άμυνας είναι η ενίσχυση της συναίνεσης όλων των ενδιαφερόμενων μερών σχετικά με την εφαρμογή αυτών των μέσων. Τέτοιου είδους συναίνεση δεν υπάρχει ακόμη – ούτε στον κλάδο παραγωγής ούτε στο Ευρωπαϊκό Συμβούλιο και ούτε στο Ευρωπαϊκό Κοινοβούλιο.

4. KΑΘΕΣΤΩΣ ΟΙΚΟΝΟΜΙΑΣ ΤΗΣ ΑΓΟΡΑΣ (ΚΟΑ) ΣΕ ΕΘΝΙΚΗ ΚΛΙΜΑΚΑ

Για τους σκοπούς των ερευνών αντιντάμπινγκ μια χώρα μπορεί να θεωρηθεί πλήρης οικονομία της αγοράς, εάν πληροί τα πέντε κριτήρια τα οποία ορίζονται λεπτομερώς στο έγγραφο εργασίας που επισυνάπτεται στην παρούσα έκθεση.

Το 2008 οι υπηρεσίες της Επιτροπής συνέχισαν να αξιολογούν τις αιτήσεις για τη χορήγηση ΚΟΑ σε εθνική κλίμακα από την Κίνα, το Βιετνάμ, την Αρμενία, το Καζακστάν και τη Μογγολία. Οι πέντε αυτές χώρες συνέχισαν να παρέχουν συμπληρωματικά στοιχεία προς υποστήριξη των αιτημάτων τους καθ' όλη τη διάρκεια του έτους.

Οι οικείες χώρες βρίσκονται σε διαφορετικά στάδια της προόδου τους όπως και οι αξιολογήσεις για τη χορήγηση ΚΟΑ.

Εκτός από ορισμένες διμερείς συνεδριάσεις με τις οικείες χώρες, τον Απρίλιο του 2008 διοργανώθηκε επιπλέον η όγδοη συνεδρίαση της ομάδας εργασίας που ασχολείται με το ΚΟΑ για την Κίνα. Ακολούθησε περιεκτική έκθεση προκαταρκτικής αξιολόγησης στην οποία αναγνωρίστηκε η πρόοδος αλλά υπογραμμίστηκαν επίσης συγκεκριμένες ελλείψεις. Η έκθεση συζητήθηκε με τα κράτη μέλη το Σεπτέμβριο του 2008 και έλαβε ομόφωνη υποστήριξη. Η στενή συνεργασία με την Κίνα θα συνεχιστεί το 2009.

Οι εργασίες σχεδιασμού και σύνταξης της επόμενης έκθεσης προκαταρκτικής αξιολόγησης για το Βιετνάμ άρχισαν στο τέλος του 2008. Η έκθεση αναμένεται προς συζήτηση με τα κράτη μέλη στο τέλος του πρώτου εξαμήνου του 2009. Τον Οκτώβριο του 2008 πραγματοποιήθηκε συνεδρίαση του Συμβουλίου Συνεργασίας Καζακστάν – ΕΕ στην οποία συζητήθηκε το θέμα του ΚΟΑ. Η Επιτροπή ήταν πρόθυμη να πραγματοποιήσει ακόμη μια αποστολή επαλήθευσης στη Μογγολία το φθινόπωρο του 2008. Ωστόσο, κατόπιν απόφασης της κυβέρνησης της Μογγολίας η αποστολή αυτή αναβλήθηκε. Οι εργασίες για το φάκελο της Αρμενίας χαρακτηρίστηκαν από διεξοδική ανάλυση των πληροφοριών που ελήφθησαν από την κυβέρνηση της Αρμενίας και από άλλες πηγές.

5 σύμβουλος ακροάσεων

Το 2008 ήταν το πρώτο πλήρες έτος δραστηριότητας του συμβούλου ακροάσεων για τη ΓΔ Εμπορίου, ο οποίος ανέλαβε καθήκοντα τον Απρίλιο του 2007. Ο σύμβουλος ακροάσεων υπάγεται διοικητικά στο Γενικό Διευθυντή της ΓΔ Εμπορίου αλλά ενεργεί ανεξάρτητα. Υποβάλλει αναφορά στο Γενικό Διευθυντή.

Tο κύριο καθήκον του συμβούλου ακροάσεων είναι να εξασφαλίζει την πλήρη άσκηση των δικαιωμάτων άμυνας σε εμπορικές διαδικασίες προσφυγής ενώπιον της Ευρωπαϊκής Επιτροπής. Ο σύμβουλος ακροάσεων συμβουλεύει επίσης το Γενικό Διευθυντή της ΓΔ Εμπορίου σχετικά με θέματα που αφορούν την νομότυπη διαδικασία και την ορθή διοίκηση και σχετικά με τυχόν θέματα που προκύπτουν από εμπορικές διαδικασίες προσφυγής, αν χρειάζεται.

Το 2008 ο σύμβουλος ακροάσεων έλαβε 19 αιτήσεις προς ακρόαση σε 11 διαδικασίες αντιντάμπινγκ (συμπεριλαμβανόμενης μιας επιχείρησης) και πραγματοποίησε 16 ακροάσεις. Ο σύμβουλος ακροάσεων πραγματοποίησε επίσης δύο συνεδριάσεις κατ' αντιμωλία στη διάρκεια των οποίων τα ενδιαφερόμενα μέρη, συμπεριλαμβανομένων του κοινοτικού κλάδου παραγωγής, των παραγωγών-εξαγωγέων και των εισαγωγέων, μπορούσαν να παρουσιάσουν τα επιχειρήματά τους.

Μολονότι η συχνότερη αιτία προσφυγής των ενδιαφερομένων μερών στο σύμβουλο ακροάσεων φαίνεται να είναι η ανάγκη για αναλυτικότερες εξηγήσεις σε περίπτωση απόρριψης αιτημάτων/επιχειρημάτων, εξετάστηκαν και άλλα θέματα συμπεριλαμβανομένων της ποιότητας μη εμπιστευτικών φακέλων, του πεδίου κάλυψης του προϊόντος, της μη συνεργασίας, των συμπερασμάτων ΚΟΑ/ΑΜ και επιχειρημάτων σχετικά με τη ζημία και το κοινοτικό συμφέρον.

Περισσότερες πληροφορίες σχετικά με τις ακροάσεις και τις συνεδριάσεις καθώς και των κυρίων θεμάτων που καλύφθηκαν διατίθενται στο έγγραφο εργασίας της ετήσιας έκθεσης.

6. ΔΡΑΣΤΗΡΙΟΤΗΤΕΣ ΕΝΗΜΕΡΩΣΗΣ ΚΑΙ ΕΠΙΚΟΙΝΩΝΙΑΣ / ΔΙΜΕΡΕΙΣ ΕΠΑΦΕΣ

Το γραφείο εξυπηρέτησης (helpdesk) των ΜΜΕ σε θέματα εμπορικής άμυνας συστάθηκε λόγω της πολυπλοκότητας των διαδικασιών των ΜΕΑ, ιδίως για τις ΜΜΕ, λόγω του μικρού μεγέθους τους και της κατάτμησής τους. Ο ρόλος του είναι να εξετάζει συγκεκριμένες ερωτήματα και προβλήματα των ΜΜΕ σχετικά με τα ΜΕΑ, τόσο από γενική άποψη όσο και κατά περίπτωση. Ένα μέρος του ιστοτόπου των ΜΕΑ αφιερώνεται στις ΜΜΕ και αναφέρει τα σημεία επαφής του γραφείου εξυπηρέτησης σε θέματα εμπορικής άμυνας.

Το 2008 αυτά τα σημεία επαφής έλαβαν πολλά αιτήματα για πληροφόρηση, τα οποία διεκπεραιώθηκαν αμέσως. Τα εν λόγω αιτήματα αφορούσαν τόσο τις διατυπώσεις όσο και το περιεχόμενο των διαδικασιών των ΜΕΑ.

Διοργανώθηκαν διάφορα σεμινάρια για τρίτες χώρες σχετικά με θέματα των ΜΕΑ – στις χώρες αυτές περιλαμβάνονταν η Ινδονησία, η Σερβία, η Ιορδανία, η Ουκρανία, οι χώρες του ΣΣΚ, η Αλβανία και ο Λίβανος. Επιπλέον πραγματοποιήθηκε συζήτηση στρογγυλής τραπέζης με την Ινδία για θέματα επιδοτήσεων.

7. ΕΠΙΣΚΟΠΗΣΗ ΤΩΝ ΕΡΕΥΝΩΝ ΚΑΙ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ KAI ΔΙΑΣΦΑΛΙΣΗΣ

7.1. Γενικά

Στα τέλη του 2008 στην Κοινότητα ίσχυαν 128 μέτρα αντιντάμπινγκ (βλ. παράρτημα O) και 8 μέτρα αντεπιδοτήσεων (βλ. παράρτημα P).

Το 2008 μόνο το 0,6% των συνολικών εισαγωγών στην Κοινότητα αποτέλεσε αντικείμενο μέτρων αντιντάμπινγκ ή αντεπιδοτήσεων.

Αξίζει να σημειωθεί ότι περισσότερες λεπτομέρειες σχετικά με τα θέματα αυτά περιέχονται στο έγγραφο εργασίας που επισυνάπτεται στην παρούσα έκθεση. Οι παραπομπές στα παραρτήματα του εγγράφου εργασίας περιέχονται σε παρένθεση δίπλα στις επικεφαλίδες.

7.2. Νέες έρευνες (βλ. παραρτήματα A έως E και παράρτημα N)

Το 2008 ξεκίνησαν 20 έρευνες[1]. Σε 5 διαδικασίες επιβλήθηκαν προσωρινοί δασμοί. Περατώθηκαν 16 υποθέσεις με την επιβολή οριστικών δασμών. Περατώθηκαν 3 διαδικασίες χωρίς την επιβολή μέτρων. Σε άλλες 2 περιπτώσεις, επετράπη η αυτόματη λήξη των μέτρων αντιντάμπινγκ μετά την παρέλευση 5 ετών.

7.3. Έρευνες επανεξέτασης

Οι έρευνες επανεξέτασης εξακολουθούν να αντιπροσωπεύουν σημαντικό μέρος των εργασιών που εκτελούν οι υπηρεσίες μέσων εμπορικής άμυνας. Στην περίοδο 2004-2008 ανήλθαν στο 62% όλων των ερευνών που πραγματοποιήθηκαν. Ο πίνακας 2 του εγγράφου εργασίας παρέχει στατιστικά στοιχεία για την περίοδο 2004-2008.

7.3.1. Επανεξετάσεις ενόψει της λήξης ισχύος των μέτρων (βλέπε παράρτημα F)

Το άρθρο 11 παράγραφος 2 και το άρθρο 18 των βασικών κανονισμών προβλέπουν τη λήξη ισχύος των μέτρων μετά την παρέλευση πέντε ετών, εκτός εάν προκύψει από επανεξέταση ενόψει της λήξης ισχύος των μέτρων ότι πρέπει να διατηρηθούν τα μέτρα αυτά με την αρχική τους μορφή.

Το 2008 άρχισαν 7 επανεξετάσεις ενόψει της λήξης ισχύος των μέτρων. Περατώθηκαν 9 επανεξετάσεις ενόψει της λήξης ισχύος των μέτρων με την επιβεβαίωση του δασμού για περαιτέρω περίοδο 5 ετών. Εξάλλου 5 επανεξετάσεις ενόψει της λήξης ισχύος των μέτρων κατέληξαν στην περάτωση των μέτρων.

7.3.2. Ενδιάμεσες επανεξετάσεις (βλ. παράρτημα G)

Το άρθρο 11 παράγραφος 3 και το άρθρο 19 των βασικών κανονισμών προβλέπουν την επανεξέταση των μέτρων κατά τη διάρκεια της περιόδου ισχύος τους. Οι επανεξετάσεις μπορούν να περιορίζονται στο ντάμπινγκ, στις επιδοτήσεις ή στη ζημία.

Κατά τη διάρκεια του 2008 κινήθηκαν συνολικά 13 διαδικασίες ενδιάμεσης επανεξέτασης. 20 ενδιάμεσες επανεξετάσεις κατέληξαν σε επιβεβαίωση ή τροποποίηση του δασμού. Επίσης, 6 έρευνες κατέληξαν στην περάτωση των μέτρων.

7.3.3. «Άλλες» ενδιάμεσες επανεξετάσεις (βλ. παράρτημα Η)

Κατά το 2008 περατώθηκαν και ορισμένες άλλες επανεξετάσεις που δεν εμπίπτουν στις διατάξεις του άρθρου 11 παράγραφος 3 ή του άρθρου 19 των βασικών κανονισμών ή για τις οποίες δεν δημοσιεύθηκε ανακοίνωση για την έναρξη διαδικασίας στην Επίσημη Εφημερίδα.

Το 2008 ολοκληρώθηκαν 13 τέτοιες επανεξετάσεις με επιβεβαίωση ή τροποποίηση των μέτρων και 1 ολοκληρώθηκε με τη λήξη των μέτρων. Οι επανεξετάσεις αυτές αφορούν ειδικότερα, μεταξύ άλλων , την αποτελεσματική παρακολούθηση των επιχειρήσεων, τις ενέργειες κατόπιν διαδικασιών σύμφωνα με το μνημόνιο επίλυσης διαφορών (ΜΕΔ) του ΠΟΕ, την αναστολή μέτρων, κ.λπ.

7.3.4. Επανεξετάσεις νέου εξαγωγέα (βλ. παράρτημα I)

Το άρθρο 11 παράγραφος 4 και το άρθρο 20 των βασικών κανονισμών, αντιστοίχως, προβλέπουν την επανεξέταση «νέου εξαγωγέα» και την επανεξέταση «με ταχεία διαδικασία» για τον καθορισμό ενός ατομικού περιθωρίου ντάμπινγκ ή ενός ατομικού αντισταθμιστικού δασμού για νέους εξαγωγείς που είναι εγκατεστημένοι στην οικεία χώρα εξαγωγής, η οποία δεν εξήγε το προϊόν κατά την περίοδο έρευνας. Οι εν λόγω εξαγωγείς πρέπει να αποδείξουν ότι είναι πράγματι νέοι εξαγωγείς και ότι άρχισαν ουσιαστικά να εξάγουν στην Κοινότητα μετά την περίοδο έρευνας. Για τους εν λόγω εξαγωγείς μπορεί να υπολογίζεται ένας καθαυτό ατομικός δασμός, ο οποίος είναι συνήθως χαμηλότερος από το δασμό που εφαρμόζεται σε εθνική κλίμακα.

Το 2008 άρχισε μία επανεξέταση για νέο εξαγωγέα.

7.3.5. Έρευνες για την απορρόφηση του δασμού (βλ. παράρτημα J)

Εάν υπάρχουν επαρκή στοιχεία που να αποδεικνύουν ότι, μετά την αρχική περίοδο έρευνας και πριν ή μετά την επιβολή μέτρων, οι τιμές εξαγωγών μειώθηκαν ή υπήρξε μηδενική ή ανεπαρκής μεταβολή στις τιμές μεταπώλησης ή τις μετέπειτα τιμές πώλησης του εισαχθέντος προϊόντος στην Κοινότητα, ενδέχεται να πραγματοποιηθεί επανεξέταση για την «απορρόφηση του δασμού», ώστε να εξεταστεί κατά πόσον το μέτρο επηρέασε τις προαναφερόμενες τιμές. Τα περιθώρια ντάμπινγκ αυτά καθαυτά μπορούν να επαναϋπολογιστούν και ο δασμός να αυξηθεί, ώστε να ληφθούν υπόψη αυτές οι χαμηλότερες τιμές εξαγωγών. Η δυνατότητα διενέργειας επανεξετάσεων για την «απορρόφηση των μέτρων» αναφέρεται στο άρθρο 12 και στο άρθρο 19 παράγραφος 3 των βασικών κανονισμών.

Το 2008, δεν άρχισαν ούτε ολοκληρώθηκαν επανεξετάσεις κατά της απορρόφησης δασμών.

7.3.6. Έρευνες για την καταστρατήγηση του δασμού (βλ. παράρτημα K)

Η δυνατότητα επανέναρξης έρευνας σε περιπτώσεις στις οποίες αποδεικνύεται ότι τα μέτρα έχουν καταστρατηγηθεί προβλέπεται στα άρθρα 13 και 23 των βασικών κανονισμών.

Το 2008 ξεκίνησε 1 έρευνα αυτού του είδους. Εξάλλου, 1 έρευνα κατά της καταστρατήγησης περατώθηκε με την επέκταση του δασμού και 1 περατώθηκε χωρίς την επέκταση του δασμού.

7.4. Έρευνες για την εφαρμογή μέτρων διασφάλισης (βλ. παράρτημα L)

Στη διάρκεια του 2008 δεν υπήρχε δραστηριότητα για την εφαρμογή μέτρων διασφάλισης στην ΕΚ.

8. ΕΦΑΡΜΟΓΗ ΤΩΝ ΜΕΤΡΩΝ ΑΝΤΙΝΤΑΜΠΙΝΓΚ/ΑΝΤΕΠΙΔΟΤΗΣΕΩΝ

8.1. Παρακολούθηση των μέτρων

Οι δραστηριότητες παρακολούθησης των ισχυόντων μέτρων επικεντρώθηκαν σε τέσσερις κύριους τομείς: 1) πρόληψη της απάτης· 2) παρακολούθηση των εμπορικών ροών και της εξέλιξης της αγοράς· 3) βελτίωση της αποτελεσματικότητας με τα κατάλληλα μέσα και 4) αντίδραση σε παράτυπες πρακτικές. Μέσω αυτών των δραστηριοτήτων οι υπηρεσίες των μέσων εμπορικής άμυνας λειτούργησαν μάλλον προορατικά παρά αρκέστηκαν στην απλή αντίδραση όσον αφορά την εφαρμογή της νομοθεσίας.

8.2. Έλεγχος των αναλήψεων υποχρεώσεων (βλ. παραρτήματα Μ και Q)

Η παρακολούθηση των αναλήψεων υποχρεώσεων εντάσσεται στις δραστηριότητες που αφορούν την εφαρμογή της νομοθεσίας, δεδομένου ότι οι αναλήψεις υποχρεώσεων αποτελούν μια μορφή των μέτρων αντιντάμπινγκ ή των αντισταθμιστικών μέτρων. Γίνονται αποδεκτές από την Επιτροπή, αν αποδειχθεί ότι μπορούν να εξουδετερώσουν αποτελεσματικά τις ζημιογόνες επιπτώσεις του ντάμπινγκ ή των επιδοτήσεων.

Στις αρχές του 2008 ίσχυαν 38 αναλήψεις υποχρεώσεων. Κατά τη διάρκεια του 2008 πραγματοποιήθηκαν οι ακόλουθες αλλαγές όσον αφορά τις αναλήψεις υποχρεώσεων: περατώθηκαν αναλήψεις υποχρεώσεων 3 εταιρειών και 11 προτάσεις αναλήψεων υποχρεώσεων έγιναν δεκτές. Έτσι, ο συνολικός αριθμός των αναλήψεων υποχρεώσεων που ίσχυαν στο τέλος του 2008 ανερχόταν σε 46.

9. ΕΠΙΣΤΡΟΦΕΣ (ΒΛ. ΠΑΡΑΡΤΗΜΑ U)

Το άρθρο 11 παράγραφος 8 και το άρθρο 21 παράγραφος 1 των βασικών κανονισμών προβλέπουν ότι οι εισαγωγείς έχουν τη δυνατότητα να ζητήσουν επιστροφή των εισπραχθέντων δασμών αντιντάμπινγκ, εφόσον αποδειχθεί ότι το περιθώριο του ντάμπινγκ, βάσει του οποίου καταβλήθηκαν οι δασμοί, έχει εξουδετερωθεί ή μειωθεί σε επίπεδο χαμηλότερο του ισχύοντος δασμού.

Κατά το 2008 υποβλήθηκαν 25 νέες αιτήσεις για την επιστροφή των δασμών (που κάλυπταν 55 εισηγήσεις). Έκλεισαν 9 υποθέσεις, χωρίς τη χορήγηση πλήρους ή μερικής επιστροφής των δασμών, 3 αιτήσεις επιστροφής των δασμών απορρίφθηκαν και 6 αιτήσεις αποσύρθηκαν.

10. ΔΙΚΑΣΤΙΚΟΣ ΕΛΕΓΧΟΣ: ΑΠΟΦΑΣΕΙΣ ΤΟΥ ΔΙΚΑΣΤΗΡΙΟΥ / ΠΡΩΤΟΔΙΚΕΙΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Το 2008 το Δικαστήριο των Ευρωπαϊκών Κοινοτήτων και το Πρωτοδικείο των Ευρωπαϊκών Κοινοτήτων έλαβαν συνολικά 8 αποφάσεις που αφορούσαν τους τομείς αντιντάμπινγκ ή αντεπιδοτήσεων. Επίσης εξέδωσαν 10 εντολές μεταξύ τους στη διάρκεια του έτους σχετικά με θέματα αντιντάμπινγκ και αντεπιδοτήσεων. Σύνοψη ορισμένων αποφάσεων παρατίθεται στο έγγραφο εργασίας.

Το 2008 ασκήθηκαν δεκαέξι νέες αγωγές, εκ των οποίων οι δέκα ενώπιον του Πρωτοδικείου των Ευρωπαϊκών Κοινοτήτων και οι έξι ενώπιον του Δικαστηρίου των Ευρωπαϊκών Κοινοτήτων.

Στο παράρτημα S του εγγράφου εργασίας περιλαμβάνεται κατάλογος των υποθέσεων αντιντάμπινγκ/αντεπιδοτήσεων που εξακολουθούσαν να εκκρεμούν ενώπιον του Δικαστηρίου και του Πρωτοδικείου των Ευρωπαϊκών Κοινοτήτων στο τέλος του 2008.

11. ΔΡΑΣΤΗΡΙΟΤΗΤΕΣ ΣΤΟ ΠΛΑΙΣΙΟ ΤΟΥ ΠΑΓΚΟΣΜΙΟΥ ΟΡΓΑΝΙΣΜΟΥ ΕΜΠΟΡΙΟΥ (ΠΟΕ)

11.1. Επίλυση διαφορών στον τομέα του αντιντάμπινγκ, των αντεπιδοτήσεων και των μέτρων διασφάλισης

Ο ΠΟΕ προβλέπει μια αυστηρή διαδικασία για την επίλυση των διαφορών μεταξύ των μελών του, σχετικά με την εφαρμογή των συμφωνιών του ΠΟΕ.

Τον Ιανουάριο του 2008 εγκρίθηκε η έκθεση από τον ΠΟΕ η οποία είχε εκδοθεί από ειδική ομάδα του ΠΟΕ το 2007 για προσφυγή της Νορβηγίας κατά των μέτρων αντιντάμπινγκ της ΕΕ για το σολομό. Κατά το 2008 η ΕΕ έλαβε μέτρα για την υλοποίηση των πορισμάτων της έκθεσης.

Το Δεκέμβριο του 2008 η Ινδία υπέβαλε αίτηση στον ΠΟΕ για διαπραγματεύσεις με την ΕΕ όσον αφορά τα μέτρα αντιντάμπινγκ και αντεπιδοτήσεων που ισχύουν για το τερεφθαλικό πολυαιθυλένιο (PET).

Περισσότερες πληροφορίες σχετικά με τις υποθέσεις αυτές παρέχονται στο έγγραφο εργασίας που επισυνάπτεται στην παρούσα έκθεση.

11.2. Άλλες δραστηριότητες του ΠΟΕ

Το 2008 ομάδα διαπραγματεύσεων σχετικά με τους κανόνες στο πλαίσιο του Αναπτυξιακού Προγράμματος της Ντόχα (DDA) συναντήθηκε κατά το πρώτο εξάμηνο του έτους για να συζητήσει το πρώτο σχέδιο κειμένου της προεδρίας που κυκλοφόρησε το Νοέμβριο του 2007. Συντριπτική πλειοψηφία των μελών του ΠΟΕ, συμπεριλαμβανομένης της ΕΕ, τόνισε τον ασταθή γενικά χαρακτήρα του κειμένου. Αυτό ίσχυε ειδικότερα στην περίπτωση των σχεδίων κειμένων σχετικά με την πρακτική αντιντάμπινγκ και τις επιδοτήσεις στον τομέα της αλιείας. Πολλά μέλη ζήτησαν από την προεδρία να εκδώσει νέο, πιο ισορροπημένο κείμενο το συντομότερο δυνατό. Το έτος έληξε με την υπουργική διάσκεψη που πραγματοποιήθηκε τέλος Ιουλίου· ωστόσο, οι κανόνες δεν εξετάστηκαν ρητώς στο πλαίσιο αυτό.

Παράλληλα με τις δραστηριότητες αυτές, συνεχίστηκε η συμμετοχή των υπηρεσιών της Επιτροπής στις συνήθεις εργασίες της επιτροπής αντιντάμπινγκ, της επιτροπής επιδοτήσεων και αντισταθμιστικών δασμών και της επιτροπής μέτρων διασφάλισης. Οι επιτροπές συνεδρίασαν δύο φορές σε τακτικές συνόδους για να εξετάσουν τις κοινοποιήσεις και να επιληφθούν ζητημάτων ιδιαίτερου ενδιαφέροντος. Η επιτροπή αντιντάμπινγκ συμφώνησε να χρησιμοποιείται ένα νέο κοινό μορφότυπο για την εξαμηνιαία κοινοποίηση των ενεργειών αντιντάμπινγκ. Η επιτροπή επιδοτήσεων ασχολήθηκε με την κοινοποίηση της Ευρωπαϊκής Επιτροπής του 2007 με θέμα «Νέα και πλήρης επιδότηση» και παρείχε πολυάριθμες απαντήσεις σε ερωτήσεις των μελών.

12. ΣΥΜΠΕΡΑΣΜΑΤΑ

Το 2008 σημειώθηκε σημαντική αύξηση του αριθμού νέων υποθέσεων που κινήθηκαν σε σύγκριση με το προηγούμενο έτος καθώς και μια αύξηση των οριστικών μέτρων που επιβλήθηκαν. Ωστόσο, υπήρχε αξιοσημείωτη μείωση του αριθμού των ερευνών που περατώθηκαν χωρίς την επιβολή μέτρων και του αριθμού προσωρινών μέτρων που επιβλήθηκαν. Όσον αφορά τις επανεξετάσεις, σημειώθηκε γενικά πτώση του επιπέδου δραστηριότητας με την ολοκλήρωση ή περάτωση διαδικασιών και επανεξετάσεων κάτω των επιπέδων του 2007.

Όσον αφορά τη διαδικασία της «πράσινης βίβλου», το 2008 σημειώθηκε γενική αποδοχή σχετικά με το ότι χρειάζεται περισσότερος χρόνος προβληματισμού για την ενίσχυση της συναίνεσης σχετικά με τη λειτουργία των μέσων εμπορική άμυνας (ΜΕΑ).

Οι υπηρεσίες των ΜΕΑ συνέχισαν το 2008 να πραγματοποιούν έρευνες με τις υψηλότερες δυνατές προδιαγραφές. Στο πλαίσιο αυτό οι υπηρεσίες συνέχισαν να εξασφαλίζουν ότι τα δικαιώματα όλων των μερών λαμβάνονται υπόψη στη διαδικασία. Το 2008 ήταν το πρώτο πλήρες έτος δραστηριότητας για το σύμβουλο ακροάσεων. Τέλος, με τη βοήθεια σεμιναρίων για πολλούς και διάφορους ενδιαφερόμενους φορείς καθώς και τις αρχές τρίτων χωρών οι υπηρεσίες των ΜΕΑ εξασφάλισαν μεγαλύτερη ευαισθησία και κατανόηση για πολλά από τα εξεταζόμενα θέματα.

[1] Ο πίνακας 1 του εγγράφου εργασίας παρέχει στατιστικά στοιχεία σχετικά με τις νέες έρευνες για την περίοδο 2003 – 2007, οι οποίες διεξήχθησαν σύμφωνα με τις διατάξεις των άρθρων 5 και 10 των βασικών κανονισμών.